Standbeeld sal vir walrus opgerig wordArgieffoto van Freya (19 Julie 2022) (Foto: Tor Erik Schrøder/NTB/AFP)/Norway OUT ŉ Aanlyn veldtog het meer as sowat R360 000) ingesamel om ŉ standbeeld in Noorweë op te rig vir Freya, ŉ geliefde walrus wat oor die naweek van kant gemaak is. Die walrus het wêreldwyd opslae gemaak toe sy in die Oslo-fjord in die son gelê en bak het. Groot skares was gretig om die 600 kg mariene dier te sien. Sy is Sondag van kant gemaak nadat beamptes gesê het sy wys tekens van stres en hulle was bekommerd dat sy ŉ bedreiging kan inhou vir die publiek as hulle nie hul afstand van haar hou soos versoek is nie. ŉ Aanlyn veldtog het teen Woensdag reeds 210 000 Noorweegse kroon ingesamel om ŉ standbeeld op te rig ter ere van dié jong walrus. Die veldtog se organiseerder sê die standbeeld moet dien as ŉ herinnering vir toekomstige generasies om diere te beskerm. “Freya se slagting stuur ŉ uiters negatiewe boodskap dat Noorweë, en veral Oslo, nie in staat is om ŉ ruimte te skep vir wilde diere nie,” sê Erik Holm op die veldtog se webwerf Spleis.no. “Die standbeeld is ŉ simbool van die wat Freya in so kort tydjie geword het. Ons herinner onsself (en toekomstige generasies) dat ons nie die natuur kan uitvee of doodmaak wanneer dit in ons pad staan nie.” Freya, na raming sowat vyf jaar oud, is reeds in die Verenigde Koninkryk, Nederland, Denemarke en Swede opgemerk en het gekies om ŉ deel van die somer in Noorweë deur te bring. Sy het sedert 17 Julie opslae gemaak toe sy in die water van die Noorweegse hoofstad opgemerk is. Die walrus is ŉ beskermde spesie wat gewoonlik in die noordelike dele van die Arktiese Oseaan woon. ŉ Walrus kan tot 20 ure per dag slaap. Freya is verfilm waar sy ŉ eend jaag, ŉ swaan aanval en op bote lê en slaap. Ondanks herhaaldelike versoeke het nuuskierige besoekers die dier steeds bly nader – soms saam met kinders, om foto’s te neem. Walrusse reageer gewoonlik nie aggressief jeens mense nie, maar hulle voel bedreig wanneer mense te naby aan hulle kom en kan hulle dan aanval. Kritici sê die besluit om die dier uit te sit is oorhaastig geneem en haar welstand is nie in ag geneem nie. Beamptes het egter gesê dit sou heeltemal te ingewikkeld gewees het om Freya na ŉ gebied te skuif wat nie so dig bevolk is nie.